હા, તો આખરે તા.૩૧/૦૭/૨૦૧૮ નો અમારી ઈંતઝારી ખતમ કરતો અને પ્રવાસની ઉત્તેજના વધારતો એ દિવસ – નહિ, ખરેખર તો રાત આવી પહોંચી. રાતના બે વાગ્યે સુરતથી દિલ્હીની નિઝામુદ્દીન એક્સપ્રેસમાં બેઠા બાદ એક અજાણ્યા શહેરમાં, અજાણી ભૂમિમાં કદમ મૂકવા અમે બંને ઉત્તેજિત હતાં. એક પછી એક સ્ટેશનો પાછળ છોડતી જતી ટ્રેન જયારે ૧લી ઓગસ્ટે સાંજે ૬.૩૦ વાગ્યે દિલ્હી સ્ટેશને પહોંચી ત્યારે મહિનો પણ બદલાઈ ચૂક્યો હતો અને અમારું વિશ્વ પણ! પણ ના હજુ તો સફર શરુ થઈ હતી. દિલ્હીના નિઝામુદ્દીન સ્ટેશન પર પહોંચ્યા બાદ ટ્રાફિકને ચીરતી ઓટો રીક્ષામાં ‘રેડ બસ’ દ્વારા એડવાન્સ બૂક કરેલી અમારી દિલ્હી ટુ મનાલી વોલ્વો ‘તનિષ્ક બસ’ અમારા બે માટે જ રાહ જોઈ ઉભી હતી. સમય સાચવવા ઓટોવાળાને વધુ પૈસા આપીને પણ અમે આખરે બસ પકડી.